pythainlp/thaigov-v2-corpus-22032023 huggingface dataset:
วันพฤหัสบดีที่ 18 มีนาคม 2564
การประกาศผลการทบทวนสิทธิ์รอบสอง
ประชาชนกลุ่มดังกล่าวสามารถตรวจสอบผลการทบทวนสิทธิ์ได้ตั้งแต่วันที่ 19 มีนาคม 2564 เป็นต้นไป ทางเว็บไซต์ www.เราชนะ.com หรือ Call Center ของธนาคารกรุงไทย จำกัด (มหาชน) (ธนาคารกรุงไทยฯ) หมายเลขโทรศัพท์ 0 2111 1122
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการประกาศผลการทบทวนสิทธิ์ของประชาชนที่ขอทบทวนสิทธิ์เรื่องการเป็นผู้ประกันตนตามมาตรา 33 แห่งกฎหมายว่าด้วยการประกันสังคม การเป็นเจ้าหน้าที่หรือผู้ปฏิบัติงานอื่นใดในหน่วยงานของรัฐ ข้าราชการการเมือง ผู้รับบำนาญหรือเบี้ยหวัดจากส่วนราชการ หรือการเป็นผู้มีเงินฝากเกินเกณฑ์ที่กำหนด ในระหว่างวันที่ 22 กุมภาพันธ์ – 8 มีนาคม 2564 รวมถึงผู้ที่มีเงินได้พึงประเมินปีภาษี 2562 เกินกว่าเกณฑ์ที่กำหนด และได้ยื่นแบบแสดงรายการภาษีเงินได้บุคคลธรรมดาของปีภาษี 2563 แล้ว ระหว่างวันที่ 8 กุมภาพันธ์ – 8 มีนาคม 2564 ที่ได้แสดงความประสงค์ขอทบทวนสิทธิ์ทางเว็บไซต์ www.เราชนะ.com ว่า ประชาชนกลุ่มดังกล่าวสามารถตรวจสอบผลการทบทวนสิทธิ์ได้ตั้งแต่วันที่ 19 มีนาคม 2564 เป็นต้นไป ทางเว็บไซต์ www.เราชนะ.com หรือ Call Center ของธนาคารกรุงไทย จำกัด (มหาชน) (ธนาคารกรุงไทยฯ) หมายเลขโทรศัพท์ 0 2111 1122 โดยผู้ที่ผ่านการคัดกรองคุณสมบัติจะได้รับการโอนวงเงินสิทธิ์ จำนวน 7,000 บาท ในวันที่ 25 มีนาคม 2564 และสามารถใช้จ่ายวงเงินสิทธิ์ดังกล่าวผ่านแอปพลิเคชัน “เป๋าตัง” ผ่านผู้ประกอบการร้านค้าและผู้ให้บริการที่เข้าร่วมโครงการฯ ได้จนถึงวันที่ 31 พฤษภาคม 2564
นอกจากนี้ โฆษกกระทรวงการคลังได้แถลงเพิ่มเติมถึงความคืบหน้าของโครงการฯ ณ วันที่ 18 มีนาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 51,060 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่ง และกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้ว จำนวน 16.7 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 70,068 ล้านบาทและ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.0 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 2,977 ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.4 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 124,105 ล้านบาท ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.2 ล้านกิจการ
สำนักงานเศรษฐกิจการคลัง
โทร. 0 2273 9020 ต่อ 3250 3423 3424 3425 3427 3429 3430 3431 และ 3444 (เฉพาะวันและเวลาราชการ)
Call Center ธนาคารกรุงไทยฯ โทร. 0 2111 1122
วันอังคารที่ 23 มีนาคม 2564
ผู้ใช้สิทธิ์ “โครงการ ม33เรารักกัน” และ “เราชนะ” ซื้อตั๋วรถโดยสาร บขส. ได้แล้ว
บขส. พร้อมร่วมสนับสนุนโครงการของรัฐบาลในการลดค่าครองชีพให้กับประชาชน
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม กล่าวว่า บขส. พร้อมร่วมสนับสนุนโครงการของรัฐบาลในการลดค่าครองชีพให้กับประชาชน โดยผู้ที่ได้รับสิทธิ์ในโครงการ “ม33เรารักกัน” ผ่านแอปพลิเคชันเป๋าตัง (G-Wallet) สามารถใช้สิทธิ์ซื้อตั๋วรถโดยสาร บขส. ได้แล้ว ตั้งแต่วันที่ 22 มีนาคม 2564 จนสิ้นสุดโครงการในวันที่ 31 พฤษภาคม 2564 ส่วนผู้ใช้สิทธิ์โครงการ “เราชนะ” และผู้ถือบัตรสวัสดิการแห่งรัฐ สามารถใช้สิทธิ์ซื้อตั๋วได้เช่นเดิมที่ช่องจำหน่ายตั๋วของ บขส. ทั่วประเทศ โดยมีเงื่อนไขการใช้สิทธิ์ ดังนี้
1. ผู้ถือบัตรสวัสดิการแห่งรัฐ สามารถใช้สิทธิ์ร่วมกับโครงการ “เราชนะ” ได้ แต่ต้องแจ้งเจ้าหน้าที่ก่อนซื้อตั๋วโดยสาร
2. หากวงเงินในบัตรสวัสดิการแห่งรัฐไม่เพียงพอ สามารถใช้เงินจากโครงการ “เราชนะ” ชำระค่าโดยสารได้
3. สิทธิ์โครงการ “ม33เรารักกัน” และโครงการ “เราชนะ” เมื่อออกบัตรโดยสารเรียบร้อยแล้ว ไม่สามารถขอคืนตั๋วหรือแลกเป็นเงินสดได้ แต่สามารถเลื่อนการเดินทางได้ ตามเงื่อนไขที่ บขส. กำหนด
4. สามารถใช้สิทธิ์จองตั๋วล่วงหน้าช่วงเทศกาลสงกรานต์ที่จะถึงนี้ ได้ที่ช่องจำหน่ายตั๋วของ บขส. ทั่วประเทศ
กรรมการผู้จัดการใหญ่ บขส. กล่าวถึงความพร้อมในการรองรับการเดินทางกลับภูมิลำเนาในช่วงเทศกาลสงกรานต์ปีนี้ ว่า บขส. ได้เตรียมจัดรถโดยสารทั้งเที่ยวปกติและเที่ยวเสริมไว้อย่างเพียงพอ รวมทั้งขอความร่วมมือผู้โดยสารทยอยเดินทางออกจากกรุงเทพมหานคร โดยเฉพาะผู้ที่จะเดินทางไปเส้นทางภาคเหนือและภาคตะวันออกเฉียงเหนือ ขอให้เผื่อเวลามาขึ้นรถโดยสารที่สถานีขนส่งผู้โดยสารกรุงเทพ (จตุจักร) อย่างน้อย 2 - 3 ชั่วโมง เพื่อหลีกเลี่ยงการจราจรที่ติดขัด นอกจากนี้ขอให้ผู้ใช้บริการรถโดยสารสาธารณะปฏิบัติตามมาตรการเฝ้าระวังและป้องกันการแพร่ระบาดของโรคติดเชื้อไวรัส COVID-19 อย่างเคร่งครัด อาทิ สวมหน้ากากอนามัยหรือหน้ากากผ้าตลอดการเดินทาง สแกนคิวอาร์โค้ดแอปพลิเคชันไทยชนะ หรือกรอกข้อมูลการเดินทางตามแบบที่กรมการขนส่งทางบกกำหนด เพื่อบันทึกประวัติการเดินทางของผู้โดยสารทุกคนในทุกเส้นทาง เป็นต้น สอบถามรายละเอียดเพิ่มเติมได้ที่ Call Center 1490 เรียก บขส. ตลอด 24 ชั่วโมง
วันเสาร์ที่ 20 มีนาคม 2564
สธ.เชิญกลุ่มเสี่ยงชายเสาหลักครอบครัว ฉีดวัคซีนโรคโควิด 19 ช่วยลดความรุนแรงของโรค
กระทรวงสาธารณสุข เชิญชวนกลุ่มเสี่ยงเข้ารับการฉีดวัคซีนโรคโควิด 19 ตามแผนเมื่อได้รับการติดต่อนัดหมาย เพื่อช่วยลดความรุนแรงของโรค ลดการเสียชีวิต ลดการป่วยที่นอนในโรงพยาบาล โดยเฉพาะกลุ่มเสี่ยงชายที่พบจำนวนการเสียชีวิตมากกว่าหญิง 3 เท่าตัวในการระบาดของโร
กระทรวงสาธารณสุข เชิญชวนกลุ่มเสี่ยงเข้ารับการฉีดวัคซีนโรคโควิด 19 ตามแผนเมื่อได้รับการติดต่อนัดหมาย เพื่อช่วยลดความรุนแรงของโรค ลดการเสียชีวิต ลดการป่วยที่นอนในโรงพยาบาล โดยเฉพาะกลุ่มเสี่ยงชายที่พบจำนวนการเสียชีวิตมากกว่าหญิง 3 เท่าตัวในการระบาดของโรคระลอกใหม่
นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ในฐานะประธานอนุกรรมการอำนวยการบริหารจัดการการให้วัคซีนป้องกันโรคติดเชื้อไวรัสโคโรนา 2019 (COVID-19) ให้สัมภาษณ์ว่า กระทรวงสาธารณสุข ได้เริ่มฉีดวัคซีนให้กับกลุ่มเสี่ยงใน 13 จังหวัดเป้าหมายระยะแรกตั้งแต่วันที่ 28 กุมภาพันธ์ -วันที่ 18 มีนาคม 2564 มีผู้ที่ได้รับการฉีดวัคซีนสะสม 61,791 ราย เป็นผู้ชายร้อยละ 35.5 ผู้หญิงร้อยละ 64.5 อายุเฉลี่ย 44 ปี โดยเป็นบุคลากรทางการแพทย์ประมาณร้อยละ 50.25 เจ้าหน้าที่ด่านหน้ารวม อสม. ร้อยละ 11.08 ผู้มีโรคประจำตัวร้อยละ 6.26 ประชาชนกลุ่มเสี่ยงทั่วไปร้อยละ 32.39 และผู้สูงอายุ60 ปีขึ้นไป ฉีดไปแล้วร้อยละ 0.02 (ข้อมูลOfficial Line หมอพร้อม ณ วันที่ 19 มีนาคม 2564 เวลา 15.48 น.)เนื่องจากเพิ่งเริ่มฉีดหลังจากได้รับวัคซีนแอสตร้าเซนเนก้า ทั้งนี้ มีรายงานเป็นผื่นลมพิษ 2 รายหลังฉีดวัคซีน ซึ่งเป็นอาการที่พบได้ในการฉีดวัคซีนทั่วไป
นายแพทย์โสภณกล่าวต่อว่า มีผลการวิจัยยืนยันชัดเจนว่าวัคซีนโควิดมีประโยชน์ในเรื่องของการลดการป่วยและลดการเสียชีวิต และยังมีข้อมูลที่น่าสังเกตในกลุ่มผู้เสียชีวิตในการระบาดระลอกใหม่ ซึ่งเป็นผู้ชายมากถึง 22 รายสูงกว่าผู้หญิงที่พบเพียง 7 ราย ในขณะที่ผู้ที่มารับการฉีดวัคซีนกลายเป็นผู้หญิงมากกว่าผู้ชาย จึงขอเชิญชวนผู้ชายในพื้นที่เป้าหมายซึ่งเป็นเสาหลักของครอบครัว เข้ารับการฉีดวัคซีนทันทีเมื่อได้รับการติดต่อนัดหมาย เพื่อให้มั่นใจว่าวัคซีนจะช่วยลดความรุนแรงของโรค ลดการเสียชีวิต และลดการป่วยที่ต้องนอนในโรงพยาบาล สามารถดูแลคนในครอบครัวต่อไป นอกจากนี้ นักวิชาการยังเชื่อว่าวัคซีนจะช่วยลดการแพร่โรคในครอบครัวได้ หากพ่อแม่ได้รับการฉีดวัคซีนแล้ว แม้จะได้รับเชื้อแต่เชื้อจะน้อยลง ไม่สามารถแพร่เชื้อให้คนในครอบครัว เพราะลูกๆ หลานๆ ที่มีอายุต่ำกว่า 18 ปียังฉีดวัคซีนไม่ได้
สำหรับวัคซีนที่ประเทศไทยมีอยู่ขณะนี้มาจาก 2 บริษัท คือ ซิโนแวค ประเทศจีนฉีดให้กับประชาชนอายุ 18 - 59 ปี เนื่องจากมีข้อมูลด้านปลอดภัย หรือประสิทธิภาพของวัคซีนในกลุ่มอายุ 60 ปีขึ้นไปยังมีน้อย จึงฉีดให้กลุ่มเป้าหมายในพื้นที่เสี่ยงอายุ 18 - 59 ปี ส่วนวัคซีนของแอสตร้าเซนเนก้าฉีดได้ทุกกลุ่มอายุ ตั้งแต่อายุ 18 ขึ้นไป รวมถึงผู้สูงอายุเกิน 60 ปีขึ้นไป ดังนั้นในระยะแรก ที่มีวัคซีนของแอสตร้าเซนเนก้า เพียง 100,000 กว่าโดสจึงนำไปใช้ฉีดเสริมในกลุ่มที่มีอายุ 60 ขึ้นไป ทั้งบุคลากรทางการแพทย์ อสม. เจ้าหน้าที่ที่ทำงานด่านหน้า ตลอดจนประชาชนในจังหวัดที่ได้รับวัคซีนชิโนแวค ซึ่งยังไม่ได้ฉีดให้กับกลุ่มผู้สูงอายุตามข้อจำกัดของวัคซีน เมื่อมีวัคซีนแอสตร้าเซนเนก้ามากขึ้นในเดือนมิถุนายนจะนำไปฉีดให้กับทุกกลุ่มอายุตามแผนการฉีดวัคซีนที่วางไว้
********************************* 20 มีนาคม 2564
วันพฤหัสบดีที่ 25 มีนาคม 2564
กรมท่าอากาศยาน กระทรวงคมนาคม พร้อมรองรับเที่ยวบินเส้นทางข้ามภาค ลดเวลาในการเดินทาง กระตุ้นเศรษฐกิจภายในประเทศ
นายอภิรัฐ ไชยวงศ์น้อย อธิบดีกรมท่าอากาศยาน กล่าวว่า กรมท่าอากาศยานมีความพร้อม และให้ความมั่นใจกับผู้โดยสารในการเปิดให้บริการเที่ยวบินเพิ่มมากขึ้น
เพื่อตอบรับความต้องการการเดินทางที่เพิ่มสูงขึ้นอย่างต่อเนื่อง ภายหลังรัฐบาลประกาศผ่อนปรนมาตรการ กิจการ และกิจกรรมเพื่อป้องกันการแพร่ระบาดของโรคติดเชื้อไวรัสโคโรนา 2019 (COVID-19) โดยมีเที่ยวบินเส้นทางข้ามภาคให้บริการในกำหนดการบินประจำฤดูร้อนปี 2564 (วันที่ 28 มีนาคม 2564 -30 ตุลาคม 2564) เพื่ออำนวยความสะดวกให้แก่ผู้โดยสาร ลดระยะเวลาในการเดินทางระหว่างภาค ส่งเสริมภาคธุรกิจ และเศรษฐกิจ การเดินทางท่องเที่ยวภายในประเทศมากยิ่งขึ้น
โดยสายการบินที่เปิดให้บริการบินข้ามภาค ประกอบด้วย
1. สายการบินไทยแอร์เอเชีย เส้นทางกระบี่-เชียงใหม่ สุราษฎร์ธานี-เชียงใหม่ ขอนแก่น-เชียงใหม่ ขอนแก่น-หาดใหญ่ ขอนแก่น-ภูเก็ต อุดรธานี-ภูเก็ต อุดรธานี-อู่ตะเภา หัวหิน-เชียงใหม่ และหัวหิน-อุดรธานี
2. สายการบินนกแอร์ เส้นทางขอนแก่น-เชียงใหม่
3. สายการบินไทยไลอ้อนแอร์ เส้นทางอุดรธานี-หาดใหญ่
4. สายการบินไทยสมายล์ เส้นทางนครศรีธรรมราช-เชียงใหม่
5. สายการบินไทยเวียตเจ็ทแอร์ เส้นทางนครศรีธรรมราช-เชียงใหม่
ทั้งนี้ นายอภิรัฐ ยังกล่าวต่อถึงการอำนวยความสะดวกและสร้างความมั่นใจในการเดินทางแก่ผู้โดยสาร กรมท่าอากาศยานยังคงปฏิบัติตามมาตรการต่าง ๆ ของกระทรวงสาธารณสุขอย่างเข้มงวด โดยทุกท่าอากาศยานได้มีการฉีดพ่นน้ำยาฆ่าเชื้อ ทำความสะอาดพื้นที่ภายในอาคารผู้โดยสาร รถเข็น เก้าอี้ ราวบันได รวมถึงอุปกรณ์ปฏิบัติงาน จัดจุดบริการเจลแอลกอฮอล์แก่ผู้โดยสาร เพื่อความสะอาดและสร้างความมั่นใจแก่ผู้โดยสาร สำหรับผู้โดยสารที่เดินทางในช่วงนี้ ต้องตรวจคัดกรองวัดอุณหภูมิทั้งขาเข้า - ขาออก และต้องเช็คอิน/เช็คเอาท์แอปพลิเคชั่นไทยชนะ/หมอชนะ ทุกครั้งที่ใช้บริการ รวมถึงปฏิบัติตนตามเงื่อนไขในประกาศของแต่ละจังหวัด อีกทั้ง กรมท่าอากาศยานแนะนำให้ผู้โดยสารดาวน์โหลด Application : ThaiFlightInfo ลงทะเบียนยืนยันตัวตนล่วงหน้า จะสามารถนำ QR Code มาใช้กับระบบคัดกรองของกรมท่าอากาศยานได้อย่างรวดเร็ว และ ThaiFlightInfo ยังสามารถเช็คเที่ยวบินได้แบบ Real Time ซึ่งผู้โดยสารสามารถดูเที่ยวบินได้อย่างแม่นยำ โดยสามารถดาวน์โหลดได้ทั้งระบบ IOS และ Andriod
วันพุธที่ 17 มีนาคม 2564
เอกอัครราชทูตออสเตรเลียประจำประเทศไทย เข้าเยี่ยมคารวะรัฐมนตรีว่าการกระทรวงยุติธรรม
เอกอัครราชทูตออสเตรเลียประจำประเทศไทย เข้าเยี่ยมคารวะรัฐมนตรีว่าการกระทรวงยุติธรรม
ในวันจันทร์ที่ ๑๕ มีนาคม ๒๕๖๔ เวลา ๑๔.๐๐ น. ณ ห้องรับรองประจำกระทรวงยุติธรรม (ห้อง ๓-๐๑) ชั้น ๓ อาคารกระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วยศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พันตำรวจโท กรวัชร์ ปานประภากร อธิบดีกรมสอบสวนคดีพิเศษ นายวิชัย ไชยมงคล เลขาธิการ ป.ป.ส. ได้ให้การต้อนรับนายแอลลัน มักคินนัน เอกอัครราชทูตออสเตรเลียประจำประเทศไทย และคณะ ในโอกาสเข้าเยี่ยมคารวะและหารือข้อราชการ
โดยทั้งสองฝ่ายได้หารือเกี่ยวกับความร่วมมือในการต่อต้านอาชญากรรมข้ามชาติ รวมถึงโครงการ Mekong - Australia on Transnational Crime ซึ่งเป็นโครงการที่ฝ่ายออสเตรเลียริเริ่มขึ้นใหม่ และการดำเนินงานของหน่วยปฏิบัติการเฉพาะกิจร่วมไทย - ออสเตรเลีย ว่าด้วยความร่วมมือด้านยาเสพติด การฟอกเงิน และอาชญากรรมข้ามชาติ (Taskforce Storm) ซึ่งจะมีการลงนามเพื่อขยายระยะเวลาของแผนปฏิบัติการดังกล่าว ในช่วงต้นเดือนกรกฎาคม ๒๕๖๔ นอกจากนี้ ยังได้แสดงความมุ่งมั่นที่จะพัฒนาความร่วมมือภายใต้โครงการอาเซียน - ออสเตรเลีย เพื่อต่อต้านการค้ามนุษย์ (ASEAN - ACT) ความร่วมมือในเรื่องการโอนตัวนักโทษระหว่างไทย – ออสเตรเลีย และการดำเนินงานตามข้อเสนอแนะ ๑๐ ข้อ เพื่อยกระดับประเทศไทยสู่ ๑๐ อันดับประเทศที่ประกอบธุรกิจได้ง่ายที่สุด (Ten for Ten) โดยเฉพาะอย่างยิ่งในประเด็นเรื่องการปรับปรุงกระบวนการล้มละลายและการบังคับคดีล้มละลาย โดยการหารือข้อราชการในครั้งนี้ นับเป็นการกระชับความสัมพันธ์ระหว่างประเทศไทยและออสเตรเลียให้มีความแน่นแฟ้นยิ่งขึ้น
วันพุธที่ 3 มีนาคม 2564
ชวน SMEs ขึ้นบัญชี เพิ่มโอกาสได้งานจัดซื้อจัดจ้างภาครัฐ
...
โอกาสทองมาแล้ว สำหรับผู้ประกอบการ SMEs
ที่สนใจตลาดการจัดซื้อจัดจ้างภาครัฐ
ที่มีมูลค่ากว่า 1.3 ล้านล้านบาท/ปี
.
ล่าสุด รัฐบาลได้กำหนดให้หน่วยงานภาครัฐ
ต้องจัดซื้อจัดจ้างสินค้าและบริการของ SMEs
ที่ขึ้นบัญชีไว้กับ สนง.ส่งเสริมวิสาหกิจขนาดกลางและขนาดย่อม
ในวงเงินไม่น้อยกว่า 30% ของงบประมาณจัดซื้อจัดจ้าง
.
และหาก SMEs ร่วมจัดซื้อจัดจ้างด้วยวิธี e-Bidding
จะได้แต้มต่อถึง 10% ในการแข่งราคา
เพื่อให้สามารถแข่งขันกับรายใหญ่ได้
.
จึงขอเชิญชวนผู้ประกอบการ SMEs ทั่วประเทศ
ทั้งนิติบุคคล บุคคลธรรมดา หรือวิสาหกิจชุมชน
ขึ้นบัญชีผ่านเว็บไซต์www.thaismegp.com
สร้างโอกาสในการคว้างานจัดซื้อจัดจ้างภาครัฐ
.
สอบถามเพิ่มเติมได้ที่ LINE : @smeconnext
หรือโทร. 02-298-3188, 02-298-3021 ถึง 2
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 19 มีนาคม 2564
กรมการขนส่งทางรางจัดฝึกอบรมเพิ่มความรู้ด้านการขนนส่งทางราง และศึกษาดูงานอุตสาหกรรมอิตาเลียนไทย
นายกิตติพันธ์ ปานจันทร์ อธิบดีกรมการขนส่งทางราง พร้อมด้วย ดร.พิเชฐ คุณธรรมรักษ์ รองอธิบดีกรมการขนส่งทางราง นำคณะเจ้าหน้าที่กรมการขนส่งทางรางเข้ารับการฝึกอบรมหลักสูตรความรู้ด้านการขนส่งทางราง
และเข้าศึกษาดูงานอุตสาหกรรมบริษัท อิตาเลียนไทย ดีเวล๊อปเมนต์ จำกัด เมื่อวันที่ 15 - 17 มีนาคม 2564 ณ จังหวัดนครนายกและศูนย์อุตสาหกรรมอิตาเลียนไทย อำเภอวิหารแดง จังหวัดสระบุรี
โดยการจัดฝึกอบรมครั้งนี้ เพื่อเพิ่มพูนความรู้ ความเข้าใจให้บุคลากร ขร. ให้เข้าใจในระบบการขนส่งทางรางขั้นพื้นฐาน ครอบคลุมความรู้ด้านระบบรางในเชิงเทคนิคระดับต้นที่เกี่ยวข้องกับระบบขนส่งทางราง อาคารสถานีรถไฟฟ้าและการเชื่อมต่อการเดินทาง การบริหารจัดการเดินรถ รถขนส่งทางรางและการซ่อมบำรุง รวมถึงเทคโนโลยีและนวัตกรรมใหม่ เพื่อให้บุคลากร ขร. สามารถนำองค์ความรู้ไปประยุกต์ใช้ให้เกิดประโยชน์ต่อการขนส่งทางรางของประเทศต่อไป
วันจันทร์ที่ 22 มีนาคม 2564
แรงงานเฮ!! รับแล้ว 1,000 บาทแรก
นายสุชาติ ชมกลิ่น รัฐมนตรีว่าการกระทรวงแรงงาน เผย ผู้ประกันตนมาตรา 33 จะได้รับเงินงวดแรก 1,000 บาท ในวันนี้ (22 มี.ค.64) ผ่านแอพพลิเคชั่น ‘เป๋าตัง’งวดที่ 2 วันที่ 29 มี.ค.งวดที่ 3 วันที่ 5 เม.ย.และงวดที่ 4 วันที่ 12 เม.ย.64 เน้นย้ำใช้ซื้อสินค้าและบริ
เมื่อวันที่ 22 มีนาคม 2564นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ในวันนี้ (22 มี.ค.64) ผู้ประกันตนมาตรา 33 จะได้รับเงินงวดแรก จำนวน 1,000 บาท ตามโครงการ ม33เรารักกันที่รัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญในการช่วยเหลือเยียวยาแบ่งเบาภาระค่าครองชีพของผู้ประกันตนมาตรา 33 ให้ได้รับสิทธิคนละ 4,000 บาท ซึ่งหลังจากที่ผู้มีสิทธิเปิดใช้งานและยืนยันตัวตนผ่านแอพพลิเคชั่น ‘เป๋าตัง’จะได้รับวงเงินเป็นรายสัปดาห์ละ 1,000 บาทโดยงวดแรก 22 มี.ค.64 งวดที่ 2 วันที่ 29 มี.ค.64 งวดที่ 3 วันที่ 5 เม.ย.64 และงวดที่ 4 วันที่ 12 เม.ย.64ผู้มีสิทธิสามารถใช้เงินซื้อสินค้าและบริการตั้งแต่เวลา 06.00 – 23.00 น. และวงเงินคงเหลือสามารถสะสมได้ภายในวันที่ 31 พ.ค.64 เท่านั้น ส่วนกรณีการตรวจสอบสถานะผู้ได้รับสิทธิผ่านทาง www.ม33เรารักกัน.com และกดยืนยันตัวตนผ่านแอพพลิเคชั่น‘เป๋าตัง’จนถึงวันที่ 31 พ.ค.64 หากตรวจสอบแล้วไม่มีสิทธิ จะต้องรีบทบทวนสิทธิ ตั้งแต่วันที่ 15 -28 มี.ค.64 กลุ่มแรก ผู้ยังไม่ได้ลงทะเบียนมาก่อนกับชื่อ นามสกุลผิดให้ทบทวนผ่านเว็บไซต์ www.ม33เรารักกัน.com กลุ่มที่ 2 ผู้ไม่มีสมาร์ทโฟน ลงทะเบียนแล้วแต่ระบบแจ้งว่าไม่ได้อยู่ในมาตรา 33 ต้องไปทบทวนสิทธิที่ สำนักงานประกันสังคมกรุงเทพมหานครพื้นที่/จังหวัด/สาขา ทั่วประเทศตั้งแต่เวลา 08.30 – 17.00 น.ทุกวันไม่เว้นวันหยุดราชการ โดยให้นำบัตรประชาชนแบบสมาร์ทการ์ดมาด้วย
นายสุชาติยังกล่าวต่อว่า โครงการ ม33เรารักกัน ถือว่าได้ประโยชน์กับผู้ประกันตนหลายกลุ่ม ซึ่งพวกเขายังไม่เคยได้รับการช่วยเหลือเยียวยามาก่อน แม้ว่าเงิน 4,000 บาทจะดูเหมือนไม่มาก แต่ก็สามารถช่วยเหลือบรรเทาความเดือดร้อนของพี่น้องผู้ใช้แรงงานได้มาก เนื่องจากเขาสามารถนำเงินที่ได้รับสัปดาห์ละ 1,000 บาทจนครบ 4,000 บาทไปจ่ายใช้ในสิ่งของที่จำเป็นในการดำรงชีวิต เงินส่วนนี้สามารถนำไปใช้จ่ายผ่านแอปพลิเคชัน ‘เป๋าตัง’เพื่อซื้อสินค้าและบริการผ่านร้านค้า ผู้ประกอบการรายย่อยอย่างร้านธงฟ้าที่เข้าร่วมโครงการคนละครึ่งและโครงการเราชนะ รวมถึงช่วยพ่อค้าแม่ค้ารายย่อยอย่างหาบเร่แผงลอยได้ด้วยก็จะเกิดเงินหมุนเวียนในหลายรอบและส่งผลทำให้ระบบเศรษฐกิจฟื้นตัวตามมาอีกด้วย
ทั้งนี้ โครงการ ม33เรารักกัน จะสิ้นสุดโครงการในวันที่ 31 พฤษภาคม 2564 จึงขอให้ผู้ประกันตนกลุ่มที่ยังไม่ได้ลงทะเบียนหรือทบทวนสิทธิรีบดำเนินการภายในระยะเวลาสิ้นสุดโครงการดังกล่าว
วันพุธที่ 24 มีนาคม 2564
กบข. มองเศรษฐกิจโลกฟื้นตัวต่อเนื่อง คาดเงินเฟ้อสูง ด้านท่องเที่ยวไทยฟื้นตัวปีหน้า
หลังจากที่การฉีดวัคซีนโควิด-19 ในสหรัฐอเมริกาและอังกฤษกำลังเดินหน้าไปได้ด้วยดี ทำให้นักลงทุนคาดว่าเศรษฐกิจทั่วโลกจะฟื้นตัวดีขึ้น ประกอบกับอัตราเงินเฟ้อที่เริ่มปรับตัวสูงขึ้น ทำให้เกิดแรงเทขายพันธบัตรสหรัฐอายุ 10 ปี
หลังจากที่การฉีดวัคซีนโควิด-19 ในสหรัฐอเมริกาและอังกฤษกำลังเดินหน้าไปได้ด้วยดี ทำให้นักลงทุนคาดว่าเศรษฐกิจทั่วโลกจะฟื้นตัวดีขึ้น ประกอบกับอัตราเงินเฟ้อที่เริ่มปรับตัวสูงขึ้น ทำให้เกิดแรงเทขายพันธบัตรสหรัฐอายุ 10 ปี ส่งผลให้ผลตอบแทนพันธบัตรพุ่งสูงขึ้นถึง 1.7% ซึ่งสูงสุดในรอบ 14 เดือน แต่เริ่มอ่อนตัวลงเล็กน้อยซึ่งยังไม่มีนัยยะสำคัญ
กบข. มองแนวโน้มภาพรวมเศรษฐกิจและการลงทุนในช่วงนี้ว่า เศรษฐกิจโลกโดยรวมสามารถปรับตัวและทรงตัวผ่านโควิด-19 ระลอกสองได้ค่อนข้างดี เห็นได้จากการค้าระหว่างประเทศและการส่งออกทั่วโลกที่ฟื้นตัวได้ดีขึ้นต่อเนื่อง ในขณะที่เศรษฐกิจไทยได้รับผลกระทบจากโควิด-19 ระลอกใหม่น้อยกว่าที่คาดการณ์ไว้ ภาพรวมเริ่มมีการฟื้นตัวอย่างช้า ๆ โดยเฉพาะภาคบริการและการท่องเที่ยวที่ยังต้องพึ่งพารายได้จากต่างชาติ คาดว่าธุรกิจการท่องเที่ยวจะกลับมาแข็งแกร่งอีกครั้งในปี 2565
สำหรับปัจจัยสำคัญที่มีผลต่อภาคการลงทุนในช่วงนี้ ยังคงเป็นอัตราดอกเบี้ยพันธบัตรระยะยาวของสหรัฐฯ (Bond Yield) ที่ปรับตัวสูงขึ้น โดย กบข. คาดว่าอาจปรับตัวสูงขึ้นแตะระดับ 1.8-2.0% ในปีนี้ สะท้อนให้เห็นถึงการฟื้นตัวของเศรษฐกิจที่ดี ส่งผลให้เงินเฟ้อเริ่มสูงขึ้น โดยในการประชุมคณะกรรมการกำหนดนโยบายการเงิน (FOMC) ล่าสุดมีมติเป็นเอกฉันท์ว่าจะไม่มีการปรับขึ้นอัตราดอกเบี้ยนโยบายจนถึงปี 2566
ผลจากการที่เศรษฐกิจสหรัฐฯ ฟื้นตัว ส่งผลเชิงบวกต่อหุ้นในกลุ่มธุรกิจที่จะกลับมาดำเนินการตามปกติได้แก่ กลุ่มคุณค่า กลุ่มวัฏจักร กลุ่มการเงิน กลุ่มพลังงาน และกลุ่มท่องเที่ยว ขณะเดียวกัน Bond Yield ที่เพิ่มขึ้นกลายเป็นปัจจัยกดดันหุ้นกลุ่มเทคโนโลยี
จากปัจจัยดังกล่าว ส่งผลให้ค่าเงินดอลลาร์สหรัฐกลับมาแข็งค่าขึ้น ด้านค่าเงินบาทมีแนวโน้มอ่อนค่าลงจากการปรับลดคาดการณ์การท่องเที่ยวของไทย โดย กบข. มองว่าอยู่ที่ระดับ 31.0-31.2 บาทต่อดอลลาร์สหรัฐ
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.16 ล้านคน มีมูลค่าสินทรัพย์สุทธิประมาณ 1.05 ล้านล้านบาท (ข้อมูล ณ 28 ก.พ. 2564)
สอบถามข้อมูลเพิ่มเติมสำหรับสื่อมวลชน :
ฝ่ายประชาสัมพันธ์องค์กร: รวิวรรณ ทิวาเจริญ (พลอย) 0-2636-1000 ต่อ 264 , raviwan@gpf.or.th
วันจันทร์ที่ 15 มีนาคม 2564
ออมสินแจง มาตรการช่วยเหลือแก้หนี้แก่ผู้ได้รับผลกระทบโควิด–19 ก่อนเสียประวัติ
ออมสินชี้แจงมาตรการช่วยเหลือลูกหนี้ที่ได้รับผลกระทบทางการเงินจากสถานการณ์การแพร่ระบาดของเชื้อไวรัสโควิด–19 เป็นการปรับแผนการชำระหนี้สำหรับลูกหนี้ที่เริ่มมีปัญหาไม่สามารถชำระหนี้ได้ ณ วันที่ 28 ก.พ.2564 เพื่อประคับประคองสถานะลูกหนี้ไม่ให้กลายเป็น NPLs
นายวิทัย รัตนากร ผู้อำนวยการธนาคารออมสิน ชี้แจงมาตรการช่วยเหลือลูกหนี้ที่ได้รับผลกระทบทางการเงินจากสถานการณ์การแพร่ระบาดของเชื้อไวรัสโควิด–19 เป็นการปรับแผนการชำระหนี้สำหรับลูกหนี้ที่เริ่มมีปัญหาไม่สามารถชำระหนี้ได้ ณ วันที่ 28 กุมภาพันธ์ 2564 เพื่อประคับประคองสถานะลูกหนี้ไม่ให้กลายเป็น NPLs ซึ่งจะทำให้มีประวัติเครดิตเสีย ไม่สามารถกู้เงินกับสถาบันการเงินได้ในอนาคต โดยธนาคารได้ตรวจสอบและคัดกรองบัญชีลูกหนี้โดยเน้นรายที่เป็นลูกหนี้ในกลุ่มสินเชื่อเคหะ สินเชื่อไทรทอง สินเชื่อครูและบุคลากรทางการศึกษา สินเชื่อสวัสดิการ สินเชื่อธนาคารประชาชน และสินเชื่อธุรกิจ ซึ่งพบว่ามีลูกหนี้จำนวนหนึ่งเริ่มมีประวัติค้างจ่ายวันแรกเมื่อวันที่ 28 กุมภาพันธ์ 2564 แต่ค้างไม่เกิน 90 วัน (ยังไม่เป็น NPLs) จึงเร่งช่วยเหลือจัดทำแผนการชำระหนี้สำหรับลูกหนี้กลุ่มนี้เท่านั้น โดยลูกหนี้ส่วนใหญ่ตามมาตรการนี้ธนาคารให้พักชำระเงินต้นและจ่ายเฉพาะดอกเบี้ยเต็มจำนวน แต่มีลูกหนี้จำนวนหนึ่งที่ธนาคารให้พักชำระเงินต้นและเลือกจ่ายดอกเบี้ยบางส่วนตามอัตราที่กำหนด ซึ่งธนาคารจัดทำแผนการชำระหนี้ของลูกหนี้แต่ละรายตามความสามารถในการผ่อนชำระ และพิจารณาแล้วว่าเหมาะสมกับลูกหนี้รายนั้น ๆ
ทั้งนี้ ลูกหนี้ในกลุ่มนี้จะเริ่มทยอยได้รับข้อมูลแผนการชำระหนี้ที่ธนาคารจัดทำขึ้นในแอปพลิเคชัน MyMo ของลูกหนี้แต่ละรายที่เข้าเกณฑ์ตามมาตรการ เป็นการอำนวยความสะดวกให้ลูกหนี้เลือกเข้ามาตรการได้ด้วยตนเองผ่านแอป MyMo โดยเมื่อเข้าแอปแล้วให้เลือกเมนูการชำระหนี้สำหรับปี 2564 ระบบจะแสดงการชำระหนี้ตามสัญญาเงินกู้เดิม และรายละเอียดแผนการชำระหนี้ตามมาตรการนี้ ลูกหนี้สามารถดำเนินการตามขั้นตอนจนเสร็จกระบวนการ โดยไม่ต้องเดินทางไปติดต่อธนาคาร แต่หากดำเนินการเองไม่สำเร็จ หรือไม่สะดวกใช้สมาร์ทโฟน สามารถติดต่อที่ธนาคารออมสินทุกสาขาทั่วประเทศ ตั้งแต่บัดนี้ – 30 มิถุนายน 2564 สอบถามข้อมูลเพิ่มเติมได้ที่ Contact Center โทร. 1115
https://www.gsb.or.th/news/pr8/
วันพุธที่ 3 มีนาคม 2564
บสย. ลุยค้ำฯต่อเนื่อง เปิดตัว “บสย. SMEs ไทยสู้ภัยโควิด 2” วงเงิน10,000 ล้านบาท ช่วย SMEs กลุ่มท่องเที่ยวอัดฉีด Max Claim 35% จูงใจแบงก์ปล่อยสินเชื่อ
บสย. ลุยค้ำประกันสินเชื่อต่อเนื่อง เปิดตัวโครงการ “บสย. SMEs ไทยสู้ภัยโควิด 2” กระตุ้นปล่อยสินเชื่อช่วย SMEs กลุ่มธุรกิจท่องเที่ยวและเกี่ยวเนื่อง วงเงิน 10,000 ล้านบาท อัดฉีด Max Claim 35%คาดสร้างสินเชื่อหมุนเวียนในระบบ 15,000 ล้านบาท
บสย. ลุยค้ำประกันสินเชื่อต่อเนื่อง เปิดตัวโครงการ “บสย. SMEs ไทยสู้ภัยโควิด 2” กระตุ้นปล่อยสินเชื่อช่วย SMEs กลุ่มธุรกิจท่องเที่ยวและเกี่ยวเนื่อง วงเงิน 10,000 ล้านบาท อัดฉีด Max Claim 35%คาดสร้างสินเชื่อหมุนเวียนในระบบ 15,000 ล้านบาท พยุงการจ้างงาน 180,000 ราย
ดร.รักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า จากสถานการณ์แพร่ระบาดของเชื้อไวรัสโควิด-19 ส่งผลกระทบต่อระบบเศรษฐกิจของประเทศอย่างกว้างขวางและต่อเนื่อง โดยเฉพาะภาคธุรกิจท่องเที่ยว ซึ่งพบว่า ในปี 2562 มีรายได้สะสมตลอดทั้งปี 2.99 ล้านล้านบาท ในขณะที่ปี 2563 มีรายได้รวมสะสมเพียง 8 แสนล้านบาท ลดลงถึง 72.8% และตั้งแต่ปี 2564 ภาคธุรกิจท่องเที่ยว ยังถูกซ้ำเติมจากการแพร่ระบาดระลอกใหม่ ส่งผลให้ภาคท่องเที่ยวมีความไม่แน่นอน โดยในเดือนมกราคม 2564 บสย. ได้เปิดตัวโครงการค้ำประกันสินเชื่อโครงการพิเศษเพื่อให้ความช่วยเหลือผู้ประกอบการ SMEs ภายใต้โครงการ “บสย. SMEs ไทยสู้ภัยโควิด 1” วงเงินค้ำประกัน 5,000 ล้านบาท ฟรีค่าธรรมเนียมค้ำประกัน 2 ปีแรก โดยมีผู้ประกอบการ SMEs ขอรับการสนับสนุนเต็มวงเงิน โดยมีสัดส่วนจำนวนผู้ประกอบการ SMEs ภาคธุรกิจท่องเที่ยวและเกี่ยวเนื่องยังเข้าถึงโครงการค้ำประกันได้เพียง 10%
อย่างไรก็ตาม ยังมีผู้ประกอบการ SMEs ภาคธุรกิจท่องเที่ยวที่ได้รับผลกระทบและรอความช่วยเหลืออีกจำนวนมาก บสย. จึงเร่งจัดสรรวงเงินค้ำประกันเพื่อดำเนินโครงการเฟส 2 และเปิดตัวโครงการ “บสย. SMEs ไทยสู้ภัยโควิด 2” เพื่อผู้ประกอบการ SMEs กลุ่มธุรกิจท่องเที่ยวและเกี่ยวเนื่องวงเงินค้ำประกัน 10,000 ล้านบาท ฟรีค่าธรรมเนียมค้ำประกัน 2 ปีแรก ค้ำประกันสูงสุดต่อราย 100 ล้านบาท และระยะเวลาค้ำประกันสูงถึง 10 ปี
ดร.รักษ์ กล่าวว่า สำหรับการดำเนินโครงการ บสย. SMEs ไทยสู้ภัยโควิด 2 คาดว่าจะสร้างสินเชื่อในระบบไม่น้อยกว่า 15,000 ล้านบาท และพยุงการจ้างงานในระบบเศรษฐกิจได้ถึง 180,000 ราย ขณะเดียวกัน โครงการนี้ยังสนับสนุนธนาคารให้สามารถพิจารณาสินเชื่อให้กับผู้ประกอบการ SMEs ด้วยอัตราการช่วยเหลือค่าประกันชดเชย (Max Claim) สูงถึง 35% ซึ่งถือเป็นการชดเชยความเสียหายในอัตราสูงที่สุดของโครงการค้ำประกัน บสย. สำหรับโครงการ “บสย. SMEs ไทยสู้ภัยโควิด 2” เปิดรับคำขอตั้งแต่วันนี้ (2 มีนาคม 2564) ถึงวันที่ 31 พฤษภาคม 2564
วันอาทิตย์ที่ 14 มีนาคม 2564
นายกฯ ปลื้ม คลองโอ่งอ่าง ได้รางวัลระดับโลก ตอกย้ำความสำเร็จการปรับปรุงภูมิทัศน์เมือง ยกระดับคุณภาพชีวิตประชาชน
นายกฯ ปลื้ม คลองโอ่งอ่าง ได้รางวัลระดับโลก ตอกย้ำความสำเร็จการปรับปรุงภูมิทัศน์เมือง ยกระดับคุณภาพชีวิตประชาชน
เมื่อวันที่ 14 มี.ค. น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม แสดงความยินดีที่โครงการปรับปรุงภูมิทัศน์คลองโอ่งอ่าง ได้รับรางวัล 2020 Asian Townscape Awards จากโครงการตั้งถิ่นฐานมนุษย์แห่งสหประชาชาติ (United Nations Human Settlements Programme: UN-HABITAT) ถือเป็นความภาคภูมิใจในความสำเร็จของโครงการพัฒนาคูคลองของกรุงเทพมหานคร อันเป็นที่ยอมรับในระดับโลก
ขณะเดียวกัน โครงการนี้จะเป็นต้นแบบของการปรับปรุงภูมิทัศน์พื้นที่อื่นๆทั่วประเทศ รวมถึงเป็นต้นแบบการพัฒนาให้กับหลายๆประเทศทั่วโลก ในการปรับปรุงพื้นที่ให้สอดคล้องกับวิถีชีวิตของชุมชนได้อย่างมีประสิทธิภาพ นำมาซึ่งคุณภาพชีวิตที่ดีของประชาชน ส่งผลในแง่บวกทั้งด้านเศรษฐกิจ สังคม และวัฒนธรรม
“นายกรัฐมนตรีติดตามการพัฒนาและบริหารจัดการคลองโอ่งอ่างมาโดยตลอด ได้พบว่าประสบความสำเร็จทั้งด้านเศรษฐกิจและการยอมรับ มีหลากหลายกิจกรรมสามารถดึงดูดความสนใจ กลายเป็นแลนด์มาร์คแห่งใหม่ของกรุงเทพมหานครได้ในเวลาอันรวดเร็ว ที่สำคัญยังเป็นต้นแบบของการพัฒนาบริเวณโดยรอบคูคลองให้กับพื้นที่อื่นๆ ให้กลับมามีชีวิตชีวา”
น.ส.ไตรศุลี กล่าวว่า การปรับปรุงภูมิทัศน์โดยรอบบริเวณคูคลอง เป็นเรื่องที่รัฐบาลให้ความสำคัญ เฉพาะในกรุงเทพมหานคร มีการปรับปรุงและอยู่ในระหว่างการปรับปรุงคลองแล้วหลายสาย เช่น คลองหลอด คลองผดุงกรุงเกษม คลองลาดพร้าว คลองช่องนนทรี โดยมีเป้าหมายสำคัญคือ การปรับภูมิทัศน์พื้นที่เมือง เพื่อยกระดับคุณภาพชีวิตความเป็นอยู่ของประชาชนให้ดียิ่งขึ้น
มีการวางแนวทางการปรับปรุงที่สอดคล้องกับวิถีชีวิตของชาวชุมชน รักษาเอกลักษ์ของพื้นที่ พร้อมเพิ่มกิจกรรมใหม่ๆให้มีความหลากหลาย ทั้งการเพิ่มพื้นที่สีเขียวโดยรอบคูคลองให้กลายเป็นที่พักผ่อนของประชาชน รวมถึงการเชื่อมโยงการเดินทาง ซึ่ใผลที่ได้มาคือ มูลค่าทางเศรษฐกิจ ซึ่งจะถูกพัฒนาต่อยอดจากไปมรดกทางวัฒนธรรม ทั้งยังเป็นการเชื่อมโยงการท่องเที่ยวกับวิถีชุมชนเข้าไว้ด้วยกัน จึงเป็นแนวการพัฒนาอย่างยั่งยืน
---------------------
วันจันทร์ที่ 15 มีนาคม 2564
​ขยายเวลาลงทะเบียน “เราชนะ” กลุ่มไม่มีสมาร์ทโฟน ถึง 26 มี.ค. นี้
วันจันทร์ที่ 15 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลขยายเวลาเปิดรับลงทะเบียนเราชนะ กลุ่มไม่มีสมาร์ทโฟนและกลุ่มที่ต้องการความช่วยเหลือเป็นพิเศษ จากเดิมสิ้นสุดวันที่ 5 มีนาคม 2564 ไปเป็นวันที่ 26 มีนาคม 2564 เพื่อเปิดโอกาสให้ประชาชนที่ยังไม่ได้ลงทะเบียน ได้รับสิทธิ์เงินช่วยเหลืออย่างครบถ้วน โดยสามารถแจ้งผ่านกำนัน ผู้ใหญ่บ้าน หรือเจ้าหน้าที่ปกครองท้องถิ่น ให้ช่วยอำนวยความสะดวกในการลงทะเบียน หรือนำบัตรประชาชนแบบสมาร์ทการ์ดไปลงทะเบียนได้ที่ สาขาและจุดบริการเคลื่อนที่ของธนาคารกรุงไทยกว่า 1,800 แห่ง รวมทั้ง ธนาคารออมสิน และธกส. ทุกสาขาทั่วประเทศ ตลอดจนสำนักงานคลังจังหวัด สำนักงานสรรพสามิตพื้นที่ สำนักงานสรรพากรพื้นที่ และหน่วยรับลงทะเบียนเคลื่อนที่ของกระทรวงมหาดไทย
​
รวมไทยสร้างชาติ กับสำนักโฆษกสำนักเลขาธิการนายกรัฐมนตรี
วันพฤหัสบดีที่ 25 มีนาคม 2564
เห็นชอบ! ทุน สควค. สร้างครูวิทย์ ระยะ 4 เสริมกำลังพัฒนาประเทศ
...
นโยบายขับเคลื่อนประเทศหลายเรื่อง เช่น ประเทศไทย 4.0 เขตพัฒนาเศรษฐกิจพิเศษ EEC อุตสาหกรรมเป้าหมาย (S-Curve) โมเดลเศรษฐกิจ BCG ฯลฯ ล้วนแล้วแต่ต้องใช้วิทยาศาสตร์ เทคโนโลยีและนวัตกรรม เป็นฐานในการพัฒนา
.
การผลิตกำลังคนที่มีคุณภาพเพื่อรองรับการเติบโตของประเทศในอนาคตจึงเป็นงานสำคัญ โดย ครม. ได้เห็นชอบ ทุน สควค. หรือ โครงการส่งเสริมการผลิตครูที่มีความสามารถพิเศษทางวิทยาศาสตร์และคณิตศาสตร์ ในระยะที่ 4 ปี 2564-2567 เพื่อสร้างครูด้านวิทยาศาสตร์ที่มีศักยภาพสูง ช่วยยกระดับการศึกษาขั้นพื้นฐาน
.
ทุนนี้จะผลิตครูคุณภาพสูง เพื่อสอนวิชา ฟิสิกส์ เคมี ชีววิทยา คณิตศาสตร์ และคอมพิวเตอร์ โดยแบ่งเป็น 2 ประเภททุน
.
1) ทุนปริญญาตรี-โท ภาคปกติในประเทศ ป.ตรี สาขาวิทยาศาสตร์ และ ป.โท สาขาวิทยาศาสตร์ศึกษา ระยะเวลารับทุน 6 ปี จำนวน 4 รุ่น ปีละไม่เกิน 150 ทุน
.
2) ทุนระดับปริญญาโท ภาคปกติในประเทศ ในสาขาวิทยาศาสตร์ศึกษา ระยะเวลารับทุน 2 ปี จำนวน 4 รุ่น ปีละไม่เกิน 150 ทุน
.
ครูจากทุน สควค. นี้ จะบรรจุเข้าสู่โรงเรียนมัธยม ตั้งแต่ปี 2570-2573 โดยจะกระจายไปจังหวัดละ 1-2 คน เพื่อให้โรงเรียนทุกจังหวัดที่มีความขาดแคลนได้ครูวิทย์ที่มีศักยภาพสูงเข้าไปช่วยทำงาน
.
ผู้สนใจสอบถามรายละเอียดได้ที่ สถาบันส่งเสริมการสอนวิทยาศาสตร์และเทคโนโลยี หรือ สสวท.
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ตั้งเป้า! พัฒนาร้านค้าปลีกสู่ “สมาร์ทโชวห่วย” 3,500 ร้านทั่วไทย
เช็กเงื่อนไขใหม่ 'เราเที่ยวด้วยกัน เฟส 3' คุมเข้มทุจริต
ปรับกฎหมาย “ข้อมูลข่าวสารราชการ” หนุนประชาชนร่วมตรวจสอบภาครัฐ
เสนอต้มยำกุ้ง ขึ้นทะเบียนมรดกวัฒนธรรมที่จับต้องไม่ได้ของมนุษยชาติ
เปิดจองแล้ว ! เคหะสุขประชา บ้านเช่า สำหรับผู้มีรายได้น้อย
วันจันทร์ที่ 22 มีนาคม 2564
รองนายกฯ อนุทิน หารือเอกอัครราชทูตแคนาดา ผลักดันความร่วมมือด้านสาธารณสุข
รองนายกฯ อนุทิน หารือเอกอัครราชทูตแคนาดา ผลักดันความร่วมมือด้านสาธารณสุข
วันนี้ (22 มีนาคม 2564) เวลา 8.30 น. ณ ห้องนารี 2 ตึกนารีสโมสร ทำเนียบรัฐบาล นางซาราห์ เทย์เลอร์ (H.E. Mrs. Sarah Taylor) เอกอัครราชทูตแคนาดาประจำประเทศไทย เข้าเยี่ยมคารวะ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในโอกาสเข้ารับหน้าที่ สรุปสาระสำคัญดังนี้
รองนายกรัฐมนตรีฯ กล่าวแสดงความยินดีในโอกาสได้พบปะหารือกันในวันนี้ และหวังว่าเอกอัครราชทูตแคนาดาฯ จะกระชับความสัมพันธ์และส่งเสริมความร่วมมือระหว่างไทยกับแคนาดาในด้านสาธารณสุขให้แน่นแฟ้นต่อไป ด้านเอกอัครราชทูตแคนาดาฯ กล่าวขอบคุณต่อการต้อนรับอันอบอุ่น โดยการหารือในวันนี้เป็นโอกาสอันดีที่ไทยและแคนาดาจะได้ร่วมแลกเปลี่ยนความคิดเห็นและประสบการณ์ในเรื่องต่าง ๆ ที่อยู่ในความสนใจร่วมกัน ทั้งด้านการเมือง สังคม และความร่วมมือด้านสาธารณสุข
ทั้งสองฝ่ายได้หารือถึงสถานการณ์การแพร่ระบาดของโรคโควิด-19 โดยต่างเห็นพ้องกันว่า การแพร่ระบาดของโรคโควิด-19 เป็นเรื่องท้าทายสำหรับทั้งไทยและแคนาดา สำหรับสถานการณ์ในประเทศไทย รองนายกรัฐมนตรีกล่าวว่า รัฐบาลได้ดำเนินการติดตามและควบคุมการแพร่ระบาดของโรคโควิด-19 ระลอกใหม่ จนมีจำนวนผู้ติดเชื้อลดลง และขณะนี้ได้เริ่มต้นฉีดวัคซีนให้กับบุคลากรทางด้านสาธารณสุข และประชาชนที่อยู่ในกลุ่มเสี่ยงไปแล้ว คาดว่าการฉีดวัคซีนจะครอบคลุมประชากรส่วนใหญ่ของประเทศได้ภายในปลายปีนี้ ด้านเอกอัครราชทูตแคนาดาฯ กล่าวชื่นชมรัฐบาลในการรับมือกับการแพร่ระบาดโรคโควิด-19 ได้อย่างมีประสิทธิภาพ และขอบคุณรัฐบาลที่มีการวางแผนการให้วัคซีนแก่คณะทูตานุทูตและครอบครัวที่พำนักอยู่ในประเทศไทยด้วย นอกจากนี้ ทั้งสองฝ่ายยังยืนยันที่จะสานต่อการแลกเปลี่ยนบุคลากรทางการแพทย์ และการอบรมร่วมกันทางด้านสาธารณสุขต่อไป
โอกาสนี้ ทั้งสองฝ่ายได้หารือถึงสถานการณ์ทางการเมืองในประเทศไทยและการแก้ไขรัฐธรรมนูญ โดยรองนายกรัฐมนตรีฯ เน้นย้ำถึงการแสดงสิทธิและเสรีภาพทางการเมืองที่อยู่บนพื้นฐานของกฎหมาย ส่วนการแก้ไขรัฐธรรมนูญนั้น จะดำเนินการตามคำสั่งของศาลรัฐธรรมนูญและดำเนินการตามกระบวนการของกฎหมาย สำหรับประเด็นที่สมาชิกวุฒิสภามีสิทธิออกเสียงเลือกนายกรัฐมนตรีนั้น รองนายกรัฐมนตรียืนยันว่า นายกรัฐมนตรีจำเป็นต้องมาจากเสียงข้างมากจากสมาชิกสภาผู้แทนราษฎร และพลเอก ประยุทธ์ จันทร์โอชา นายกรัฐมนตรี ก็มาจากเสียงข้างมาก อย่างไรก็ตาม บทเฉพาะการที่ให้สิทธิสมาชิกวุฒิสภาเลือกนายกรัฐมนตรีจะจบในระยะเวลา 5 ปีแรก รองนายกรัฐมนตรีฯ จึงมองว่าประเด็นดังกล่าวจะเป็นไปตามกรอบระยะเวลา
วันจันทร์ที่ 15 มีนาคม 2564
ข่าวดี! R&I คงอันดับความน่าเชื่อถือเศรษฐกิจไทย
...
บริษัท Rating and Investment Information, Inc. หรือ R&I ซึ่งเป็นบริษัทจัดอันดับความน่าเชื่อถือรายใหญ่ของญี่ปุ่น เผยแพร่ประกาศคงอันดับความน่าเชื่อถือของประเทศไทย (Sovereign Credit Rating) อยู่ที่ A- และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook)
.
แสดงถึงความเชื่อมั่นในแนวทางการดำเนินโยบายของรัฐบาล และทิศทางการเติบโตทางเศรษฐกิจของประเทศ ซึ่งมีแนวโน้มที่จะฟื้นตัวและเติบโต
.
เหตุผลเพราะ มีการดำเนินมาตรการเชิงรุกในการพัฒนาอุตสาหกรรมที่มีมูลค่าเพิ่มสูงและการพัฒนาเขตเศรษฐกิจพิเศษภาคตะวันออก (EEC) ,การลงทุนโครงสร้างพื้นฐานอย่างต่อเนื่อง เพื่อกระตุ้นเศรษฐกิจและผลักดันให้เกิดการลงทุนจากต่างประเทศ ซึ่งจะส่งผลให้ประเทศมีศักยภาพในการเจริญเติบโตทางเศรษฐกิจในระยะยาว และหลุดพ้นจากการติดกับดักรายได้ปานกลาง
.
นอกจากนี้ ยังเห็นว่าการบริหารจัดการด้านการคลังที่มีประสิทธิภาพและมีรูปธรรมชัดเจน ภาคการเงินต่างประเทศยังคงมีความเข้มแข็ง โดยมีดุลบัญชีเดินสะพัดเกินดุล และทุนสำรองระหว่างประเทศอยู่ในระดับสูง ซึ่ง R&I เชื่อมั่นว่า เศรษฐกิจไทยปี 2564 จะฟื้นตัวและเติบโตอย่างค่อยเป็นค่อยไป และจะช่วยฟื้นฟูการลงทุนภายในประเทศในระยะต่อไป
.
อ้างอิงจากhttps://bit.ly/2N90beX
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 9 มีนาคม 2564
คำกล่าว  พลเอก ประยุทธ์ จันทร์โอชา  นายกรัฐมนตรี เนื่องในโอกาส “วันสตรีสากล ประจำปี 2564”  วันจันทร์ที่ 8 มีนาคม 2564
คำกล่าว พลเอก ประยุทธ์ จันทร์โอชา  นายกรัฐมนตรี
เนื่องในโอกาส “วันสตรีสากล ประจำปี 2564” วันจันทร์ที่ 8 มีนาคม 2564
คำกล่าว
พลเอก ประยุทธ์ จันทร์โอชา นายกรัฐมนตรี
เนื่องในโอกาส “วันสตรีสากล ประจำปี 2564”
วันจันทร์ที่ 8 มีนาคม 2564
สวัสดีพี่น้องสตรีไทยและประชาชนชาวไทยที่เคารพรักทุกท่าน
เนื่องในโอกาสวันสตรีสากล ประจำปี 2564 ผมขอส่งความระลึกถึง
และความปรารถนาดีมายังพี่น้องสตรีไทย และผู้ที่ปฏิบัติงานด้านสตรีทุกท่าน ที่เป็นกำลังสำคัญในการพัฒนาและส่งเสริมศักยภาพสตรีในทุกมิติอย่างเข้มแข็ง
องค์การสหประชาชาติกำหนดให้วันที่ 8 มีนาคมของทุกปี เป็นวันสตรีสากล เพื่อให้สังคมตระหนักถึงความสำคัญ ความเสมอภาค และการได้รับเกียรติอย่างเท่าเทียมกันของสตรีในสังคม
รัฐบาลเห็นถึงความสำคัญของสตรีในการมีส่วนร่วมในกิจกรรมทางสังคม
และการยุติการเลือกปฏิบัติในสังคม จึงได้กำหนดยุทธศาสตร์ชาติ 20 ปี ในการส่งเสริม
ความเสมอภาคทางเพศ การมีส่วนร่วมการรับผิดชอบครอบครัวและพัฒนาสังคม พร้อมทั้งเพิ่มโอกาส บทบาทและการมีส่วนร่วมของสตรีในการทำงานเชิงเศรษฐกิจ การเมือง
และการบริหารในทุกระดับ
การจัดงานสตรีสากลในปีนี้ ได้จัดขึ้นภายใต้แนวคิด “การเสริมพลังสตรี
และเด็กหญิงสู่ความเสมอภาค ร่วมตัดสินใจ ไร้ความรุนแรง” เพื่อให้เห็นคุณค่าความเป็นมนุษย์และเคารพในศักดิ์ศรีอย่างเท่าเทียม และเป็นพื้นฐานสำคัญในการสร้างความเข้มแข็งให้แก่สังคม
ผมขอชื่นชมและแสดงความยินดีกับทุกท่านและทุกองค์กรที่ได้รับรางวัลเกียรติคุณในปีนี้ ทุกท่านนับเป็นส่วนสำคัญอย่างยิ่งในการร่วมเสริมสร้างศักยภาพของสตรีไทยให้เป็นพลังสำคัญในการพัฒนาประเทศอย่างยั่งยืน
โอกาสนี้ ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลาย
ในสากล อีกทั้งพระบารมีแห่งองค์พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ได้โปรดดลบันดาลประทานพรให้พี่น้องสตรี ผู้ที่ปฏิบัติงานด้านสตรี ตลอดจน
ผู้ที่เกี่ยวข้องทุกท่าน พร้อมทั้งครอบครัว จงประสบแต่ความสุข ความเจริญ มีกำลังกาย กำลังใจ ในการพัฒนาประเทศ และมีความสำเร็จก้าวหน้าและสัมฤทธิผลในสิ่งอันพึงปรารถนาทุกประการโดยทั่วกัน
วันพฤหัสบดีที่ 4 มีนาคม 2564
เพิ่ม 6 พันล้านบาท…จัดหาวัคซีนโควิด-19 อีก 35 ล้านโดส
...
การจัดหา - ซื้อวัคซีนโควิด-19 ต้องทำอย่างต่อเนื่อง
เพื่อให้ครอบคลุมตามเป้าหมายที่กำหนดไว้
ครม. จึงอนุมัติงบประมาณกว่า 6 พันล้านบาท
สำหรับโครงการจัดหาวัคซีนโควิด-19
กับบริษัท AstraZeneca ในการจัดหา
วัคซีนเพิ่มอีก 35 ล้านโดส
.
โดยเป็นการดำเนินงานตามคำแนะนำ
ของคณะอนุกรรมการสร้างเสริมภูมิคุ้มกันโรค
มีระยะเวลาการดำเนินงาน
ในช่วงเดือน มิ.ย.- ธ.ค. 2564 นี้
.
นอกจากจะครอบคลุมคนไทยแล้ว
ยังครอบคลุมไปถึงทุกคนที่อาศัยอยู่
ในประเทศไทย ซึ่งเป็นไปตามหลัก
ขององค์การอนามัยโลกที่ว่า
“จะไม่มีใครปลอดภัยจนกว่าทุกคนปลอดภัย”
.
สำหรับแผนการกระจายวัคซีนโควิด-19 แบ่งเป็น ดังนี้
- ระยะที่ 1 เดือน มี.ค. – พ.ค. 2564
จำนวน 2 ล้านโดส ใน 18 จังหวัด
- ระยะที่ 2 เดือน มิ.ย. – ธ.ค. 2564
จำนวน 61 ล้านโดสในทุกจังหวัด
รวมจำนวนวัคซีนที่ให้กลุ่มเป้าหมาย
จำนวนทั้งสิ้น 63 ล้านโดส
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 9 มีนาคม 2564
กทพ. แจ้งปิดและเบี่ยงการจราจรทางพิเศษกาญจนาภิเษก (บางพลี-สุขสวัสดิ์) เพื่อปรับปรุงผิวจราจรคอนกรีตบริเวณช่องเก็บค่าผ่านทาง
การทางพิเศษแห่งประเทศไทย (กทพ.) กระทรวงคมนาคม ได้ว่าจ้าง บริษัท เอส.เอ็ม.อินเตอร์กรุ๊ป จำกัด ให้ดำเนินการปรับปรุงผิวจราจรคอนกรีตบริเวณช่องเก็บค่าผ่านของด่านเก็บค่าผ่านทางพิเศษ
ด่านฯ บางแก้ว 1 (ทางเข้า) ด่านฯ บางแก้ว 2 (ทางออก 1) ด่านฯ บางแก้ว 2 (ทางออก 2) และด่านฯ บางแก้ว 3 (ทางออก) ทางพิเศษกาญจนาภิเษก (บางพลี-สุขสวัสดิ์) โดยมีรายละเอียด ดังนี้
1. ด่านฯ บางแก้ว 1 (ทางเข้า)
- ปิดช่องทางที่ 1 วันที่ 10-15 มีนาคม 2564
- ปิดช่องทางที่ 2 วันที่ 16-20 มีนาคม 2564
- ปิดช่องทางที่ 3 วันที่ 22-26 มีนาคม 2564
- ปิดช่องทางที่ 4 วันที่ 28 มีนาคม – 1 เมษายน 2564
- ปิดช่องทางที่ 9 วันที่ 3-7 เมษายน 2564
2.ด่านฯ บางแก้ว 2 (ทางออก 1)
- ปิดช่องทางที่ 1 วันที่ 12-16 มีนาคม 2564
- ปิดช่องทางที่ 2 วันที่ 18-22 มีนาคม 2564
- ปิดช่องทางที่ 3 วันที่ 24-28 มีนาคม 2564
3. ด่านฯ บางแก้ว 2 (ทางออก 2)
- ปิดช่องทางที่ 1 วันที่ 30 มีนาคม – 3 เมษายน 2564
- ปิดช่องทางที่ 4 วันที่ 5-8 เมษายน 2564
4. ด่านฯ บางแก้ว 3 (ทางออก)
- ปิดช่องทางที่ 1 วันที่ 14-18 มีนาคม 2564
- ปิดช่องทางที่ 2 วันที่ 20-24 มีนาคม 2564
- ปิดช่องทางที่ 3 วันที่ 26-30 มีนาคม 2564
- ปิดช่องทางที่ 4 วันที่ 1-5 เมษายน 2564
- ปิดช่องทางที่ 5 วันที่ 20-24 เมษายน 2564
- ปิดช่องทางที่ 6 วันที่ 10-14 พฤษภาคม 2564
​ทั้งนี้ กทพ. ได้มีการติดตั้งป้ายเตือนก่อนถึงพื้นที่ดำเนินการและติดตั้งไฟสัญญาณต่างๆ ป้ายประชาสัมพันธ์การเบี่ยงการจราจรพร้อมไฟวับวาบ เพื่อให้สัญญาณแก่ผู้ใช้ทางพิเศษทราบ
​กทพ. ต้องขออภัยในความไม่สะดวกมา ณ โอกาสนี้ และขอความร่วมมือผู้ที่ใช้เส้นทางบริเวณดังกล่าวโปรดสังเกตป้ายเตือน สัญญาณจราจรต่างๆ และปฏิบัติตามเครื่องหมายจราจรอย่างเคร่งครัด เพื่อความปลอดภัยของผู้ใช้บริการทางพิเศษ สอบถามรายละเอียดเพิ่มเติมได้ที่ คุณ อนัน โทร. 087-9738064 (ผู้ควบคุมงาน)
วันเสาร์ที่ 6 มีนาคม 2564
รมช.มนัญญา ลงพื้นที่ติดตามการดำเนินงานศูนย์วิจัยและพัฒนาเกษตรที่สูงเพชรบูรณ์
รมช.มนัญญา ลงพื้นที่ติดตามการดำเนินงานศูนย์วิจัยและพัฒนาเกษตรที่สูงเพชรบูรณ์ ชูแหล่งท่องเที่ยวเชิงเกษตร ชมชิมพืชผักเมืองหนาว มีกิจกรรมน่าสนใจตลอดปี
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ รับฟังการบรรยายสรุปผลการดำเนินงานที่สำคัญของศูนย์วิจัยและพัฒนาเกษตรที่สูงเพชรบูรณ์ ต.สะเดาะพง อ.เขาค้อ จ.เพชรบูรณ์ โดยมีผลงานวิจัยด้านพืชและเทคโนโลยีการเกษตรที่สำคัญ ทั้งการเปรียบเทียบและทดสอบพันธุ์ การรักษาอนุรักษ์พันธุ์ ฯลฯ ได้แก่ มะคาเดเมีย กาแฟอะราบิกา อะโวกาโด ชา สตรอเบอร์รี่ พริก พืชตระกูลกะหล่ำปลี ไม้ดอกไม้ประดับ เพื่อให้ได้สายพันธุ์ดีมีคุณภาพ และนำผลงานวิจัยมาใช้ประโยชน์ในการพัฒนาการเกษตรด้านต่างๆ อีกทั้ง ได้เดินชมแปลงสตรอเบอร์รี่ และแปลงชาโยเต้ด้วย
นอกจากนี้ จุดเด่นของศูนย์วิจัยและพัฒนาเกษตรที่สูงเพชรบูรณ์ คือ โครงการท่องเที่ยวเชิงอนุรักษ์การเกษตร เพื่อเป็นแหล่งเรียนรู้ให้นักท่องเที่ยวได้รับความรู้ด้านการเกษตร ตั้งแต่การผลิตจนถึงการเก็บเกี่ยวและแปรรูป พร้อมเป็นแหล่งท่องเที่ยวเชิงอนุรักษ์ด้านการเกษตร โดยมีฐานเรียนรู้ศาสตร์พระราชาตามหลักเศรษฐกิจพอเพียง ฐานเรียนรู้มะคาเดเมีย ฐานเรียนรู้กาแฟอะราบิกา ฐานเรียนรู้แปลงพืชผัก ฐานเรียนรู้แปลงสตรอเบอร์รี่ โดยมีปฏิทินท่องเที่ยวเชิงเกษตรที่น่าสนใจตลอดทั้งปี โดยในเดือนมกราคม - เดือนกุมภาพันธ์ ชมชิมพืชผักเมืองหนาว สตรอเบอร์รี่ เดือนมีนาคม - เดือนเมษายน ชมดอกกาแฟอะราบิกาบานสะพรั่ง เดือนพฤษภาคม - เดือนมิถุนายน เก็บเกี่ยวผลผลิตบ๊วย เดือนกรกฎาคม - เดือนสิงหาคม ชมชิมวะโวคาโดและพลับหวาน เดือนกันยายน - เดือนตุลาคม เก็บเกี่ยวผลผลิตกาแฟอะราบิกา มะคาเดเมีย และแปรรูปผลผลิต เดือนพฤศจิกายน – เดือนธันวาคม ชมไม้ดอกไม้ประดับเมืองหนาว และสัมผัสอากาศเย็น
วันจันทร์ที่ 22 มีนาคม 2564
พิธีเผยแพร่ผลสำเร็จโครงการสาธิตการรีไซเคิลชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project)
กระทรวงอุตสาหกรรมร่วมกับองค์การพัฒนาพลังงานใหม่และเทคโนโลยีอุตสาหกรรมแห่งประเทศญี่ปุ่น (NEDO) จัดงานพิธีเผยแพร่ผลสำเร็จโครงการสาธิตการรีไซเคิลชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project)
วันนี้ (22 มีนาคม 2564) กระทรวงอุตสาหกรรมร่วมกับองค์การพัฒนาพลังงานใหม่และเทคโนโลยีอุตสาหกรรมแห่งประเทศญี่ปุ่น (NEDO) จัดงานพิธีเผยแพร่ผลสำเร็จโครงการสาธิตการรีไซเคิลชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project) โดยมีนายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม นายภานุวัฒน์ ตริยางกูรศรี รองปลัดกระทรวงอุตสาหกรรม นายประกอบ วิวิธจินดา อธิบดีกรมโรงงานอุตสาหกรรม และนางยูรุกิ โยชิโกะ ผู้อำนวยการประจำภูมิภาคเอเชีย NEDO ผู้แทนหน่วยงานภาครัฐ ภาคเอกชน และสื่อมวลชน เข้าร่วมกว่า 120 คน ณ โรงแรม Oakwood & Resident Sri Racha จังหวัดชลบุรี
วันพุธที่ 24 มีนาคม 2564
เสนอต้มยำกุ้ง ขึ้นทะเบียนมรดกวัฒนธรรมที่จับต้องไม่ได้ของมนุษยชาติ
...
อาหารไทยไม่แพ้ชาติใดในโลก...ล่าสุด รัฐบาลเตรียมเสนอต้มยำกุ้ง (Tomyum Kung) ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อองค์การยูเนสโก เนื่องจากมีคุณสมบัติตามหลักเกณฑ์การพิจารณาขึ้นทะเบียนเป็นมรดกวัฒนธรรมฯ ตามอนุสัญญาว่าด้วยการสงวนรักษามรดกวัฒธรรมที่จับต้องไม่ได้ ปี ค.ศ. 2003 หลายประการ
.
เริ่มต้นที่ 1) ด้านธรรมเนียมและการแสดงออกทางมุขปาฐะ วิธีทำต้มยำกุ้งเป็นการสืบทอดจากรุ่นสู่รุ่นแบบปากเปล่า และเป็นชื่ออาหารที่เกิดจากการประสมคำโดดหรือคำมูล 3 คำ คือ ต้ม ยำ และกุ้ง ให้เกิดเป็นความหมายใหม่
.
ตามมาด้วย 2) ด้านการปฏิบัติทางสังคมและพิธีกรรม ต้มยำกุ้งเป็นอาหารที่สะท้อนถึงวิถีชีวิตของคนไทยในลุ่มแม่น้ำภาคกลางที่มีความอุดมสมบูรณ์ โดยการนำกุ้งแม่น้ำมาประกอบอาหาร และสะท้อนถึงวัฒนธรรมการบริโภคของคนไทยที่ต้องมีข้าวเป็นอาหารหลักเพื่อรับประทานร่วมกับกับข้าว โดยล้อมวงรับประทานอาหารพร้อมหน้ากัน
.
และ 3) ด้านความรู้และการปฏิบัติเกี่ยวกับธรรมชาติและจักรวาล ต้มยำกุ้งถือเป็นอาหารเพื่อสุขภาพ ด้วยสรรพคุณจากสมุนไพรที่ช่วยบำรุงร่างกาย ปรับธาตุให้สมดุล โดยเฉพาะช่วงปลายฝนต้นหนาว ซึ่งเป็นฤดูที่มีกุ้งชุกชุม สะท้อนให้เห็นถึงภูมิปัญญาของคนไทยเรื่องการรับประทานอาหารตามฤดูกาล และวงจรชีวิตของกุ้งแม่น้ำ
.
นับเป็นการสร้างชื่อเสียงให้กับประเทศไทยสู่สายตาชาวโลก และให้คนไทยทุกคนภาคภูมิใจในมรดกทางภูมิปัญญาและวัฒนธรรมของไทยที่มีมาอย่างยาวนาน เช่นเดียวกับ “โขน” และ “นวดไทย” ที่ได้รับการขึ้นทะเบียนเป็นมรดกวัฒนธรรมแล้วในปี 2561 และ 2562 ที่ผ่านมา
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 18 มีนาคม 2564
รองปลัดฯ วรวรรณ  เยี่ยมชมผลิตภัณฑ์ของผู้ประกอบการที่นำมาจัดจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน
รองปลัดฯ วรวรรณ  เยี่ยมชมผลิตภัณฑ์ของผู้ประกอบการที่นำมาจัดจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน
วันนี้ (18 มีนาคม 2564) นางวรวรรณ ชิตอรุณ รองปลัดกระทรวงอุตสาหกรรม พร้อมด้วย นางไพรินทร์ กันทะวงษ์ สำนักงานอุตสาหกรรมจังหวัดอุทัยธานี ให้เกียรติเยี่ยมชมผลิตภัณฑ์ ผู้ประกอบการที่นำมาจัดจำหน่าย ภายใต้โครงการ "คาราวานอุตสาหกรรม SMEs เศรษฐกิจดี สู่ชุมชน” ผลิตภัณฑ์ที่ได้รับการส่งเสริมพัฒนาและมีมาตรฐานจากผู้ผลิตจังหวัดอุทัยธานีโดยตรง เพื่อช่วยเหลือวิสาหกิจชุมชนและวิสาหกิจขนาดกลางและขนาดย่อม ให้มีช่องทางการจำหน่าย และกระจายสินค้าที่เป็นภูมิปัญญาท้องถิ่น ผักปลอดสารพิษ ผลไม้ตามฤดูกาล เครื่องเงิน เครื่องประดับ ผ้าพื้นเมืองประจำท้องถิ่น น้ำพริกแมงดาปลาย่าง น้ำพริกเผากากหมู ปลาแรดแดดเดียว ฯลฯ โดยจำหน่ายตั้งแต่วันที่ 17 มีนาคม – 19 มีนาคม 2564 ณ บริเวณด้านข้างอาคารสำนักงานปลัดกระทรวงอุตสาหกรรม (ตรงข้ามธนาคารกรุงไทย) กระทรวงอุตสาหกรรม
วันจันทร์ที่ 15 มีนาคม 2564
นฤมล ชวนประลองไอเดียนวัตกรรมด้านความปลอดภัยฯ ชิงรางวัลมูลค่ากว่า 50,000 บาท
- -
วันที่ 15 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า สถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) (สสปท.) มีการพัฒนาและถ่ายทอดองค์ความรู้ใหม่ ๆ ให้แก่หน่วยงานทั้งภาครัฐและเอกชนอย่างต่อเนื่อง เพื่อให้สามารถนำไปประยุกต์ใช้ในการบริหารจัดการและให้บริการประชาชน สนับสนุนระบบการบริหารจัดการให้ลดการสูญเสียที่เกิดจากการประสบอันตรายที่เกิดจากการทำงาน ทั้งในเรื่องการเกิดอุบัติเหตุและโรคจากการทำงาน และลดผลกระทบทางสังคมที่เกิดขึ้นจากความสูญเสียชีวิตและทรัพย์สิน โดยมุ่งเน้นการให้บริการทางวิชาการเกี่ยวกับที่ปรึกษาด้านความปลอดภัย การพัฒนาบุคลากร ตลอดจนการส่งเสริมวัฒนธรรมความปลอดภัยให้กับหน่วยงานทั้งภาครัฐและเอกชน
รมช.แรงงาน กล่าวเพิ่มเติมว่า สสปท. ได้จัดทำโครงงานพัฒนานวัตกรรมด้านความปลอดภัยและอาชีวอนามัย เพื่อส่งเสริมการแลกเปลี่ยนองค์ความรู้เกี่ยวกับนวัตกรรม สิ่งประดิษฐ์ในสถานประกอบกิจการด้านความปลอดภัยและอาชีวอนามัย และเพื่อป้องกันการประสบอันตรายหรือเจ็บป่วยจากการทำงานของลูกจ้าง และสร้างกำลังใจให้กับบุคคลหรือคณะผู้คิดค้นและจัดทำโครงงานด้านนวัตกรรมความปลอดภัยและอาชีวอนามัย ซึ่งสถานประกอบกิจการ เจ้าหน้าที่ความปลอดภัยในการทำงาน สถาบันการศึกษาที่สนใจ สามารถส่งโครงงานการออกแบบพัฒนา หรือปรับปรุงผลงานนวัตกรรมที่เกี่ยวข้องกับด้านความปลอดภัย อาชีวอนามัยและสภาพแวดล้อมในการทำงาน ที่สามารถลดความเสี่ยงและการประสบอันตรายจากการทำงานได้จริง
สำหรับผู้ที่ได้รับรางวัลจะได้รับโล่ประกาศเกียรติคุณ และใบประกาศเกียรติคุณ พร้อมเงินรางวัล ดังนี้ รางวัลระดับชนะเลิศ เงินรางวัลจำนวน 30,000 บาท รางวัลรองชนะเลิศอันดับ 1 เงินรางวัลจำนวน 15,000 บาท และรางวัลรองชนะเลิศอันดับ 2 เงินรางวัลจำนวน 5,000 บาท
สนใจสามารถดาวน์โหลดเอกสารการสมัครเข้าร่วมโครงการได้ที่ www.tosh.or.th และส่งเอกสารการสมัครผ่านทางอีเมล์ paritthipong.s@tosh.or.th หรือ pasinee.p@tosh.or.th หรือสอบถามรายละเอียดเพิ่มเติมได้ที่ 0 2448 9111 ต่อ 603 ตั้งแต่วันนี้ - วันที่ 30 เมษายน 2564
วันเสาร์ที่ 27 มีนาคม 2564
นายกฯ เชิญชวนคนไทย ปิดไฟ 1 ชั่วโมง ลดโลกร้อน กำชับ หน่วยงานราชการใช้ไฟอย่างประหยัด
นายกฯ เชิญชวนคนไทย ปิดไฟ 1 ชั่วโมง ลดโลกร้อน กำชับ หน่วยงานราชการใช้ไฟอย่างประหยัด
เมื่อวันที่ 27 มี.ค. น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม เชิญชวนประชาชน หน่วยงาน ห้างร้าน ปิดไฟ 1 ชั่วโมง เพื่อลดโลกร้อน ตามที่การไฟฟ้าส่วนภูมิภาค , การไฟฟ้านครหลวง , การไฟฟ้าฝ่ายผลิตแห่งประเทศไทย , ร่วมกับ กรุงเทพมหานคร , กองทุนสัตว์ป่าโลก (World Wildlife Fund : WWF) ประเทศไทย , มูลนิธิสิ่งแวดล้อมศึกษาเพื่อการพัฒนาอย่างยั่งยืน (ประเทศไทย) FEED ฯลฯ พร้อมด้วยภาครัฐและเอกชน ร่วมจัดกิจกรรม “ปิดไฟ 1 ชั่วโมง เพื่อลดโลกร้อน” (60+ Earth Hour 2021) เพื่อกระตุ้นการมีส่วนร่วมของประชาชนทุกภาคส่วนให้ตระหนักถึงปัญหาสิ่งแวดล้อมและภาวะโลกร้อน โดยรณรงค์ลดการใช้พลังงาน ปิดไฟที่ไม่จำเป็น 1 ชั่วโมง ในวันที่ 27 มี.ค. ตั้งแต่เวลา 20.30 – 21.30 น.
น.ส.ไตรศุลี กล่าวว่า พล.อ.ประยุทธ์ ยังย้ำให้หน่วยงานราชการใช้ไฟฟ้าอย่างประหยัด ไม่เปิดไฟหรือเปิดอุปกรณ์เครื่องใช้ไฟฟ้าโดยไม่จำเป็น พร้อมปลูกฝังบุคลากรให้กระหนักถึงปัญหาสิ่งแวดล้อม โดยเฉพาะภาวะโลกร้อน ที่นับวันยิ่งจะทวีความรุนแรงมากขึ้น ทั่วโลกต่างให้ความสำคัญในการแก้ไขปัญหา โดยรัฐบาลไทย ได้ตั้งเป้าหมายในการลดก๊าซเรือนกระจกที่ร้อยละ 20-25 ภายในปี พ.ศ.2573 ซึ่งจะต้องได้รับความร่วมมือจากทุกภาคส่วน เพื่อที่จะสามารถแก้ไขปัญหาได้อย่างตรงจุดและยั่งยืน
น.ส.ไตรศุลี กล่าวว่า รัฐบาลให้ความสำคัญกับการแก้ไขปัญหาด้านสิ่งแวดล้อม โดยล่าสุดที่ประชุมคณะกรรมการบริหารนโยบายพลังงาน (กบง.) เห็นชอบกรอบแผนพลังงานชาติ (National Energy Plan) ที่มีเป้าหมายมุ่งสู่พลังงานสะอาด ลดการปล่อยก๊าซคาร์บอนไดออกไซด์ โดยมีทิศทางนโยบาย (Policy Direction) 5 ด้าน ได้แก่ (1) ลดการปล่อยก๊าซเรือนกระจกในภาคพลังงาน (2) ลงทุนพลังงานสีเขียว (3) ดำเนินนโยบาย 4D1E เพิ่มความสามารถในการแข่งขันภาคพลังงาน (4) เพิ่มสัดส่วนการใช้พลังงานทดแทน (5)การพัฒนาโครงสร้างพื้นฐานรองรับการเปลี่ยนผ่านด้านเทคโนโลยี
"เหล่านี้เป็นแค่ส่วนหนึ่งที่รัฐบาลดำเนินการเพื่อแก้ไขปัญหาสิ่งแวดล้อม ซึ่งที่ผ่านมารัฐบาลได้เอาจริงเอาจังกับการอนุรักษ์ทรัพยากรธรรมชาติ และแก้ไขปัญหาสิ่งแวดล้อม โดยตระหนักว่าเป็นปัญหาใหญ่ของประชาคมโลก จึงขอความร่วมมือ ร่วมแรง ร่วมใจ  จากประชาชน แก้ไขปัญหานี้ร่วมกัน เพื่อคุณภาพชีวิต ความเป็นอยู่ที่ดีขึ้นของเราชาวไทย" น.ส.ไตรศุลี กล่าว
วันอาทิตย์ที่ 28 มีนาคม 2564
มอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) ให้เกษตรกรจังหวัดอุทัยธานี
รมช.มนัญญา มอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) ให้เกษตรกรจังหวัดอุทัยธานี มีที่ดินทำกินและที่อยู่อาศัยเป็นของตนเองอย่างถูกต้องตามกฎหมาย
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง มอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) ในเขตปฏิรูปที่ดิน จังหวัดอุทัยธานี ให้เกษตรกร จำนวน 100 ราย เนื้อที่ประมาณ 117 ไร่ 1 งาน 23 ตารางวา ณ อาคารภักดี หอประชุมเทศบาลตำบลสว่างอารมณ์ อำเภอสว่างอารมณ์ จังหวัดอุทัยธานี ว่าเมื่อเกษตรกรได้รับอนุญาตให้เข้าทำประโยชน์ในเขตปฏิรูปที่ดินแล้ว จะทำให้เกษตรกรได้รับโอกาส มีที่ดินทำกินและที่อยู่อาศัยเป็นของตนเองอย่างถูกต้องตามกฎหมายในการประกอบอาชีพเกษตรกรรมและการอยู่อาศัย ทั้งนี้ เกษตรกรจังหวัดอุทัยธานี ได้รับการจัดสรรที่ดินทำกินแล้วทั้งสิ้น จำนวน 34,687 ราย
จากนั้น รัฐมนตรีช่วยว่าการกระทรวงเกษตรและสหกรณ์ ได้มอบพันธุ์ปลาให้กับเกษตรกร เยี่ยมชมนิทรรศการของ ส.ป.ก. และหน่วยงานในสังกัดกระทรวงเกษตรและสหกรณ์ พร้อมทั้งพบปะเกษตรกรและประชาชนภายในงาน
วันอาทิตย์ที่ 28 มีนาคม 2564
นายกฯ ตรวจความพร้อมแก้ปัญหาเรือเกยคลองซูเอส คาดไม่กระทบระยะยาว พลังงานไม่กังวล
นายกฯ ตรวจความพร้อมแก้ปัญหาเรือเกยคลองซูเอส คาดไม่กระทบระยะยาว พลังงานไม่กังวล
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากเหตุการณ์ เมื่อ 23 มี.ค. ที่เรือบรรทุกสินค้าขนาดใหญ่ Ever Given เกยตื้นขวางคลองซูเอส ซึ่งเป็นเส้นทางการขนส่งทางเรือที่สำคัญของโลก เสมือนทางลัดเชื่อมเอเซียกับยุโรปที่เป็นตลาดใหญ่ของสินค้าไทย ทำให้มีเรือบรรทุกสินค้าลำอื่น ติดอยู่กว่า 300 ลำ ทั้งนี้ นายกรัฐมนตรี พล.อ.ประยุทธ์ จันทร์โอชา ได้ติดตามสถานการณ์เพื่อเตรียมการรองรับผลกระทบและหามาตรการทางออกให้แก่ผู้ประกอบการไทย โดยนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ รายงานว่า ได้สั่งการให้สำนักงานพาณิชย์ในต่างประเทศเตรียมพร้อมการประสานงานกับผู้นำเข้าและส่งออกเรื่องขอขยายเวลาการส่งสินค้า รวมถึงดูแลผู้ส่งออกหากพิจารณาเปลี่ยนเส้นทางการขนส่งไปเป็นเส้นแหลมกู๊ดโฮป ทวีปแอฟริกาสู่ยุโรปแทน เพื่อให้สามารถส่งสินค้าไปได้ ซึ่งจะมีต้นทุนเพิ่มและใช้เวลานานขึ้นโดยประมาณ10 วัน อีกทั้ง มอบหมายกรมส่งเสริมการค้าระหว่างประเทศเป็นศูนย์กลางในการประสานงานเรื่องที่จะต้องมีการหารือในข้อกังวลต่างๆของภาคเอกชนต่อไป
ในด้านพลังงาน สำนักงานนโยบายและแผนพลังงาน (สนพ.) ประเมินว่าจะไม่กระทบต่ออุปทานพลังงานของประเทศไทยทั้งน้ำมันก๊าซหุงต้ม (LPG) และก๊าซธรรมชาติเหลว (LNG) เนื่องจากสัดส่วนการนำเข้าก๊าซธรรมชาติที่ต้องขนส่งผ่านเส้นทางนี้มีไม่สูงนัก และผู้ประกอบการได้บริหารจัดการปรับเส้นทางการขนส่งทางเรือไปใช้เส้นทางอื่น และเช่นเดียวกัน ไม่ต้องวิตกกังวลปัญหาขาดแคลนน้ำมัน เพราะมีการนำเข้าจากหลายแหล่งผลิต อีกทั้งผู้ประกอบการมีการสต๊อกน้ำมันไว้เพียงพอ เป็นไปตามปริมาณที่กฎหมายกำหนด
นางสาวรัชดา กล่าวด้วยว่า นายกรัฐมนตรีไม่นิ่งนอนใจต่อความกังวลของผู้ประกอบการทั้งนำเข้าและส่งออกที่จะได้รับผลกระทบจากเหตุการณ์ไม่คาดคิดนี้ แต่จากการติดตามข้อมูล คาดว่าจะไม่กระทบในระยะยาวเพราะทางบริษัทเจ้าของเรือและเจ้าหน้าที่ที่เกี่ยวข้องได้ระดมกำลังเพื่อแก้ปัญหาอยู่ทั้งการเคลื่อนเรือและลดน้ำหนักเรือด้วยการยกตู้คอนเทนเนอร์ออก หากภาคเอกชนมีข้อติดขัดในเรื่องใด รัฐบาลก็พร้อมที่จะให้การช่วยเหลือ ดังเช่นที่ผ่านมาเรื่องการขาดแคลนตู้คอนเทนเนอร์ ซึ่งนายกฯได้เร่งรัดให้ดำเนินการปรับปรุงกฎระเบียบ อำนวยความสะดวกแก้ผู้ประกอบการ จนปัญหาคลี่คลายแล้ว
..........................
กลุ่มประชาสัมพันธ์และเผยแพร่ สำนักโฆษก